Opmerkings oor Ngcobo-tragedie veroordeelDie kerk waar ses van die verdagtes doodgeskiet is. Foto: Verskaf. Die parlement het Sondag opmerkings deur Thoko Mkhwanazi, voorsitter van die Kommissie vir die Bevordering en Beskerming van die Regte van Kulturele, Godsdienstige en Taalkundige Gemeenskappe (CRL), oor die voorval by die Ngcobo-polisiestasie as “betreurenswaardig” bestempel. Moloto Mothapo, woordvoerder vir die parlement, het gesê die parlement doen ŉ beroep vir nugtere denke in die nadraai van die “tragedie in Engcobo wat 13 mense, onder wie vyf polisiebeamptes en ŉ voormalige soldaat, dood gelaat het”. Dié dade is glo deur ŉ kerksekte gepleeg. Mkhwanazi het gesê die regering moet verantwoordelik gehou word omdat hulle nie daarin geslaag het om die tragedie te voorkom nie. “Dié opmerkings toon ŉ swak begrip van die konstitusionele mandaat van die parlement en sy verhouding met hoofstuk 9-instellings wat net aanbevelings vir die parlement maak en nie aan hulle voorskryf nie,” het Mothapo gesê. Die portefeuljekomitee van samewerkende regering en tradisionele sake het ŉ vergadering met alle godsdienstige, kulturele en taalgemeenskappe gehou. Hulle was dit eens met die komitee oor die konstitusionele bepalings van vryheid van geloof en dat die staat nie moet voorskryf wanneer dit by mense se geloofsoortuigings kom nie. Dié sessie het ook eensydig die mishandeling van mense se kwesbaarhede deur geloofsleiers veroordeel. Mothapo het ook gesê hulle het erken dat daar genoeg voorsiening gemaak word vir die afrekening van strafregtelike aktiwiteite in Suid-Afrika, hetsy dit nou in kerke, huise of werkplekke plaasvind. “Wat by Ngcobo-polisiestasie plaasgevind het, is ŉ suiwer strafregtelike oortreding wat deur wetstoepassingsagentskappe hanteer word. Die voorsitter se opmerkings is ontstellend en die parlement sal op ŉ gepaste tyd met haar in verbinding tree,” het Mothapo gesê.